મધુસૂદનભાઈ હસતાં હસતાં બોલ્યા – ‘નવું પરિણીત જોડું જો પાંચ વર્ષ વાઘ-બકરી ચા પીએ તો બકરી વાઘ બની જાય ને વાઘ બકરી બની જાય.’ સાંભળતાં જ ત્રણે જણ ખડખડાટ હસી પડ્યા. પછી દાસકાકા ધીરે રહી બોલ્યા : ‘મારો નાનકો ગયા માગશરમાં જ પરણ્યો છે. વહુએ આ સાંભળ્યું ન હોય તો સારું.’ હસતાં હસતાં મધુસૂદનભાઈએ વિદાય લીધી. બીજે દિવસે છાપામાં એમના હાસ્યલેખમાં આ વાક્ય હતું – ‘હું તંત્રીશ્રીને લેખ આપવા એમને બંગલે ગયો ત્યારે મારું પહેલું સ્વાગત ‘શ્વજન’ દ્વારા થયું પછી સ્વજન દ્વારા.’ આટલું કહી નીરવ બોલ્યો : ‘આમ એક હાસ્યલેખકની કલમે અમારો ટાઈગર છાપે ચઢ્યો.’